บสส.คัดทรัพย์ 351รายการ ประมูล5ส.ค.
บสส.คัดทรัพย์เด่น โรงแรม-โรงงาน-โชว์รูมรถ มูลค่ากว่า 2,000 ล้านออกประมูล 5 ส.ค.นี้
29 ก.ค. 2559

บสส.คัดทรัพย์เด่น โรงแรม-โรงงาน-โชว์รูมรถ มูลค่ากว่า 2,000 ล้านออกประมูล 5 ส.ค.นี้
นายนิยต มาศะวิสุทธิ์ รองกรรมการผู้จัดการ บริษัท บริหารสินทรัพย์สุขุมวิท (บสส.) หรือ SAM เปิดเผยว่า บสส.เปิดประมูลทรัพย์สินรอการขาย (เอ็นพีเอ) โดยได้คัดทรัพย์ชิ้นงามน่าลงทุนที่สุดแห่งปี รวม 351 รายการ มูลค่ากว่า 2,000 ล้านบาท ออกประมูลขาย โดยทรัพย์ที่น่าสนใจลงทุน เช่น โรงแรมชื่อดังกลางเมืองโคราช โรงงานในเขตเศรษฐกิจพิเศษแม่สอด โรงงานและท่าเทียบเรือริมแม่น้ำปัตตานี โชว์รูมรถยนต์กลางเมืองเพชรบุรี ที่ดินผืนงามย่านอ่อนนุช และตึกแถวทำเลดีริมถนนลาดพร้าว เป็นต้น
ทั้งนี้ บสส.กำหนดการประมูลไว้ในวันที่ 5 ส.ค.นี้ ที่โรงแรมเซ็นทารา แกรนด์ แอท เซ็นทรัลพลาซา ลาดพร้าว ผู้สนใจเข้าร่วมประมูลสามารถลงทะเบียนได้ตั้งแต่วันนี้-4 ส.ค. โดยลูกค้าที่ชนะการประมูลทรัพย์ที่มีราคาประกาศขายขั้นต่ำไม่เกิน 20 ล้านบาท จะได้รับโปรโมชั่นพิเศษ “SAM ออกให้ฟรี ค่าภาษีการโอน”
นายนิยต คาดว่า เศรษฐกิจครึ่งปีหลังของปีนี้ที่มีแนวโน้มขยายตัวต่อเนื่องจากครึ่งปีแรก จะทำให้การจำหน่ายเอ็นพีเอครั้งนี้จะเป็นไปตามเป้าหมายแน่นอน